
Prekršajni odjel

U  I M E  R E P U B L I K E  H R V A T S K E

P R E S U D A

Općinski sud u Rijeci, po sucu Sanji Crljen Mrvoš uz sudjelovanje Maje Lekić kao zapisničara, u prekršajnom postupku protiv okrivljene Magdalene Majstorović, zbog prekršaja iz članka 54. stavka 3. i drugih Zakona o suzbijanju zlouporabe droga (Narodne novine broj 107/01, 87/02, 163/03, 141/04, 40/07, 149/09, 84/11, 80/13 i 39/19, dalje: ZSZD), u povodu optužnog prijedloga Ministarstva unutarnjih poslova Policijske uprave primorsko-goranske Postaje pomorske policije Rijeka KLASA: 211-07/24-5/21547 od 10. kolovoza 2024., nakon javne i glavne rasprave održane 01. lipnja 2026., 07. srpnja 2026. i 23. srpnja 2026. u odsutnosti okrivljenice a u nazočnosti predstavnika ovlaštenog tužitelja, dana 23. srpnja 2026. javno objavivši u odsutnosti stranaka i sudionika,
p r e s u d i o  j e
[bookmark: _Hlk232070584][bookmark: _Hlk234319270]
I. Okrivljena Magdalena Majstorović rođena Gašpar, kći Jure i Lidije, rođena u Splitu 10. listopada 1981., s prebivalištem u Rijeci, Crnčićeva 1, državljanka Republike Hrvatske, OIB 95548508025,  prekršajno kažnjavana, protiv kojeg nisu u tijeku drugi prekršajni postupci

na temelju članka 183. Prekršajnog zakona (Narodne novine broj 107/07, 39/13, 157/13, 110/15, 70/17, 118/18 i 114/22, dalje: PZ)

kriva je
što je

10. kolovoza 2024. u Rijeci, Kružna 6 zatečena u neovlaštenom posjedovanju jedne tablete naziva "Subutex" (Buprenorfin) od 2mg, a buprenorfin se prema Popisu droga, psihotropnih tvari i biljaka iz kojih se može dobiti droga te tvari koje se mogu uporabiti za izradu droga ("Narodne novine" broj 19/23) nalazi na Popisu psihotropnih tvari i biljaka u  Dijelu II Odjeljku 3, 

dakle, kao fizička osoba posjedovala drogu protivno članku 3. stavku 1. ZSZD,

čime je počinila prekršaj iz članka 54. stavka 3. u svezi stavka 1. točke 1. i članka 3. stavka 1. ZSZD

pa joj se na temelju članka 54. stavka 3. ZSZD u svezi članka 92. Zakona o uvođenju eura kao službene valute u Republici Hrvatskoj (Narodne novine broj 57/22 i 88/22)
i z r i č e

novčana kazna u iznosu od 1.000,00 eura (jednu tisuću eura i nula centi).

Na temelju članka 33. stavka 11. PZ okrivljenica je obvezna platiti novčanu kaznu u roku od 1 (jednog) mjeseca od pravomoćnosti presude.

Ako novčana kazna ne bude u cijelosti ili djelomično plaćena u određenom roku, naplatit će se prisilno.

Na temelju članka 152. stavka 3. i članka 183. stavka 2. PZ okrivljenica se upozorava da ako u roku koji je određen za plaćanje novčane kazne uplati dvije trećine izrečene novčane kazne odnosno 666,67 eura (šest stotina šezdeset šest eura i šezdeset sedam centi) smatrat će se da je novčana kazna u cjelini uplaćena.

II. Na temelju članka 76.a stavka 1. PZ u svezi članka 64. stavka 1. ZSZD od okrivljenika se oduzima 1 (jedna) tableta naziva Subutex (Buprenorfin) 2mg privremeno oduzeta Zapisnikom o privremenom oduzimanju predmeta Postaje pomorske policije Rijeka od 10. kolovoza 2024. uz prateću potvrdu serijskog broja 01606815.  

III. Na temelju članka 139. stavka 3. u svezi s člankom 138. stavka 2. točka 2. i 3. PZ okrivljenica je obvezna naknaditi troškove prekršajnog postupka u iznosu od 50,00 eura (pedeset eura i nula centi) u roku od 1 (jednog) mjeseca od pravomoćnosti presude.

Ako troškovi prekršajnog postupka ne budu u cijelosti ili djelomično plaćeni u određenom roku, naplatit će se prisilno.

Obrazloženje

1. Optužnim prijedlogom okrivljenica se tereti za prekršaj činjenično i pravno opisan u izreci te je predloženo da ista kazni po zakonu uz izricanje mjere oduzimanja droge radi uništenja.

2. Okrivljenica nije iznijela obranu na raspravi niti je dostavila pisanu obranu.

2.1. Okrivljenica je obavijest iz članka 109.a PZ primila osobno 10. kolovoza 2024., što je potvrdila svojim potpisom na Obavijesti, koju je osobno primila na ruke, i kojom je poučena da je do pravomoćnog završetka postupka i završetka postupka izvršenja dužna obavijestiti tijelo postupka o svakoj promjeni adrese prebivališta i boravišta odnosno sjedišta, jer će joj se, ako tako ne postupi, ili ako izbjegava dostavu, sva pismena dostaviti putem oglasne ploče tijela postupka. Također je poučena da se rasprava pred tijelom postupka može održati i u njezinoj odsutnosti i donijeti odluka o prekršaju kao i da može dostaviti pisanu obranu.

2.1.1. Prema uvidu u sustav Jedinstvenog registra osoba MUP RH okrivljenica je do 27. travnja 2026. imala prijavljenu adresu prebivališta u Splitu, a nakon toga datuma pa neprekidno dalje ima prijavljenu samo adresu prebivališta u Rijeci, Crnčićeva 1. Upravo su se predmetnoj adresi okrivljenici pokušali uručiti pozivi za glavnu raspravu 01. lipnja 2026. i 07. srpnja 2026. no pozivi su se u ukupno četiri navrata vratili sudu neuručeni s napomenom "obaviješten nije podigao pošiljku". 

2.1.2. Dakle, okrivljenica je bila upoznata sa svojim pravima i obvezama u postupku, posebice onima koji se odnose na obavještavanje tijela postupka o promjeni adrese prebivališta i boravišta u smislu članka 109.a. PZ te mogućnosti provođenja rasprave u njezinoj odsutnosti. Unatoč tome, iako znajući da se sumnjiči za ovdje optuženi prekršaj, okrivljenica nije dostupna na jedinoj aktivnoj adresi prebivališta prema sustavu JRO MUP RH, a niti izvještava sud o novoj, stvarnoj adresi stanovanja. Zbog svega navedenog, dostava poziva za glavnu raspravu 23. srpnja 2026. je uredno izvršena putem eOglasne ploče suda. Obzirom su ispunjeni zakonski uvjeti za održavanje glavne rasprave ista je održana u odsutnosti okrivljenice, te je proveden dokazni postupak. 

2.2. Na raspravi je pročitana materijalna dokumentacija dostavljena uz optužni prijedlog. 

2.3. Iz izvješća o postupanju Postaje pomorske policije Rijeka od 10. kolovoza 2024. slijedi da je u 21,35 sati u Rijeci, Kružna 6 od strane policijskih službenika izvršena provjera identiteta nad osobom okrivljenice, na upit policijskih službenika da li kod sebe posjeduju predmetne kaznenog djela ili prekršaja, okrivljenica da je dragovoljno iz osobne torbice izvadila i izručila jednu kapsulu naziva Subutex (Buprenorfin) 2mg za koji nema recept od liječnika nakon čega je privedena u prostorije policijske postaje radi daljnjeg kriminalističkog istraživanja te potom puštena na slobodu. 

2.4. Iz zapisnika o ispitivanju osumnjičenice pred Postajom pomorske policije Rijeka od 10. kolovoza 2024. slijedi kako je iskazala da je dragovoljno izručila jednu kapsulu Subutex od 2 mg, navedeno da uzima za vlastite potrebe te ne posjeduje liječnički recept za istu. 

2.5. Iz zapisnika o privremenom oduzimanju predmeta Postaje pomorske policije Rijeka od 10. kolovoza 2024. uz prateću potvrdu serijskog broja 01606815 slijedi da je od okrivljenice oduzeta jedna tableta naziva Subutex (Buprenorfin) 2mg.

2.6. Nije bilo primjedbi na pročitane isprave niti daljnjih dokaznih prijedloga.

2.7. U završnoj riječi predstavnica ovlaštenog tužitelja navela je kako predlaže donošenje osuđujuće presude dok odluku o sankciji prepušta sudu.

3. Iz članka 3. stavka 1. ZSZD slijedi da je zabranjen uzgoj biljke iz koje se može dobiti droga, te izrada, posjedovanje, promet droga, biljki i dijelova biljki iz kojih se može dobiti droga i nove psihoaktivne tvari te tvari koje se mogu uporabiti za izradu droge i nove psihoaktivne tvari, osim pod uvjetima određenim tim zakonom u medicinske, veterinarske, znanstvenoistraživačke i nastavne svrhe.

3.1. Iz članka 2. stavka 1. točke 1. i stavka 2. ZSZD slijedi da je droga tvar koja je obuhvaćena Jedinstvenom konvencijom Ujedinjenih naroda o opojnim drogama iz 1961., kako je izmijenjena Protokolom iz 1972., ili Konvencijom Ujedinjenih naroda o psihotropnim tvarima iz 1971. i svaka tvar prirodnog ili umjetnoga podrijetla, uključivši psihotropne tvari uvrštene u Popis droga, psihotropnih tvari i biljaka iz kojih se može dobiti droga, a Popis droga, psihotropnih tvari i biljaka iz kojih se može dobiti droga te tvari koje se mogu uporabiti za izradu droga donosi ministar nadležan za zdravstvo.

3.2. Prema popisu droga, psihotropnih tvari i biljaka iz kojih se može dobiti droga te tvari koje se mogu uporabiti za izradu droga, koji je bio na snazi u vrijeme počinjenja prekršaja, buprenorfin kao sastavni dio lijeka "Subutex" se nalazi na Popisu psihotropnih tvari i biljaka u  Dijelu II Odjeljku 3. 

3.3. Člankom 54. stavkom 3. u svezi stavka 1. točke 1. ZSZD propisano je da će se novčanom kaznom od 5.000,00 do 20.000,00 kuna ili kaznom zatvora do 90 dana kazniti fizička osoba ako posjeduje drogu, biljku, dijelove biljke iz kojih se može dobiti droga i nove psihoaktivne tvari te tvari koje se mogu uporabiti za izradu droge ili nove psihoaktivne tvari protivno članku 3. stavku 1. ZSZD. Iznos novčane kazne zapriječene za navedeni prekršaj primjenom citiranog Zakona o uvođenju eura kao službene valute u Republici Hrvatskoj iznosi od 663,61 do 2.654,46 EUR.

4. Na temelju izvedenih dokaza u vidu pročitane materijalne dokumentacije u spisu, posebice Izvješća o postupanju policijskih službenika koji su identificirali okrivljenicu i na čiji upit je ista dobrovoljno izručila jednu tabletu "Subutex" od 2mg za koju nije imala liječnički recept, te Zapisnika o privremenom oduzimanju predmeta uz prateću potvrdu temeljem kojeg je od okrivljenice oduzet navedeni predmet, a koje isprave sud u cijelosti prihvaća kao istinite i vjerodostojne obzirom se radi o službenim ispravama u čiji sadržaj nema razloga sumnjati, sud smatra nedvojbeno utvrđenim da je okrivljenica inkriminiranog dana protivno članku 3. stavku 1. ZSZD neovlašteno posjedovala lijek „Subutex“ koji predstavlja psihotropnu tvar čije je posjedovanje zabranjeno bez odobrenja nadležnog tijela (liječničkog recepta). 

4.1. Okrivljenica je stoga kriva za prekršaj jer je kao i svaka prosječna osoba bila dužna i mogla biti svjesna da je njezino postupanje zabranjeno, a očito je znala da je materija koju posjeduje droga.

5.  Odabirući mjeru kazne sud je imao u vidu stupanj krivnje, opasnost djela, pobude iz kojih je prekršaj počinjen, ranije ponašanje počinitelja, ponašanje nakon počinjenog prekršaja te ukupnost društvenih i osobnih uzroka koji su pridonijeli počinjenju prekršaja, kao i imovinsko stanje okrivljenika te svrhu kažnjavanja, a to je da se izrazi društveni prijekor zbog počinjenog prekršaja, utječe na počinitelja i sve ostale da ubuduće ne čine prekršaje, utječe na svijest počinitelja o povredi javnog poretka, društvene discipline i drugih društvenih vrijednosti te pravednosti kažnjavanja.

5.1. Sud je pri odabiru mjere kazne u smislu članka 36. PZ imao u vidu činjenicu da je okrivljenica ranije višestruko prekršajno kažnjavana osoba i to u posljednje tri godine u 12 navrata od čega u jednom navratu zbog istovrsnog prekršaja zlouporabe droga presudom Općinskog suda u Rijeci poslovni broj Pp-1195/2024  od 02. lipnja 2025., na novčanu kaznu. Dakle, sud je otegotnim cijenio činjenicu da se radi o osobi koja ustraje u protupravnom postupanju te recidivira u činjenju prekršaja kao i njezinu raniju osuđivanost u jednom navratu zbog istovrsnog prekršaja počinjenog prije ovdje optuženog događaja. S druge strane, sud je olakotnim cijenio činjenicu što se protiv okrivljenice ne vode drugi prekršajni postupci te vrstu droge koju je okrivljenica neovlašteno posjedovala i njezinu količinu, odnosno da se radi o jednoj tableti lijeka "Subutex".  

5.2. Imajući u vidu sve navedeno sud, a cijeneći i stupanj ugrožavanja javnog poretka te društvene discipline, pri čemu su zahtjevi za generalnom prevencijom činjenja takvih prekršaja posebice izraženi, sud smatra da je prema okrivljenici opravdano izreći novčanu kaznu ali u višem iznosu, prema sredini raspona kazne propisane zakonom, obzirom na činjenicu njezine ranije osuđivanosti za istovrsni prekršaj. Sud smatra da će se upravo novčanom kaznom postići svrha kažnjavanja, a to je da se okrivljenicu odvrati od daljnjeg činjenja prekršaja, posebice onih koji se odnose na zlouporabu opojnih droga te da joj se ukaže na nužnost poštivanja zakona i društvenih normi ubuduće. 

5.4. Okrivljenica ima mogućnost platiti dvije trećine izrečene novčane kazne u roku određenom ovom presudom čime će se smatrati da je novčana kazna u cijelosti plaćena.

6. Primjenom članka 76.a stavka 1. PZ u svezi članka 64. stavka 1. ZSZD kojom je određeno obligatorno oduzimanje droga, biljki i dijelova biljki i tvari koje se uporabljuju za izradu droge, novih psihoaktivnih tvari i sredstava za izradu droge iz članaka 54. do 62. ZSZD te tvari zabranjenih u sportu, od okrivljenice je oduzeta droga koja je od nje prethodno privremeno oduzeta uz gore citirani zapisnik i potvrdu, a kako je navedeno u točki II. izreke presude.

7.   Odluka o troškovima donesena je primjereno dužini i složenosti trajanja prekršajnog postupka u kojem su bila zakazana tri ročišta za glavnu raspravu, sve primjenom Rješenja o određivanju paušalnog iznosa za troškove prekršajnog postupka (Narodne novine broj 18/13). 

8.    Slijedom navedenog valjalo je odlučiti kao u izreci presude.

U Rijeci 23. srpnja 2026.

Zapisničar							Sudac

Maja Lekić, v.r.						Sanja Crljen Mrvoš v.r.



UPUTA O PRAVU NA ŽALBU
Protiv presude ovlaštene osobe mogu podnijeti žalbu u roku od 8 (osam) dana od dana dostave prijepisa presude u dovoljnom broju primjeraka za prvostupanjski i drugostupanjski sud. O žalbi odlučuje Visoki prekršajni sud Republike Hrvatske.

DNA:
- ovlašteni tužitelj;
- okrivljenica uz uplatnice

Za točnost otpravka - ovlašteni službenik
Maja Lekić

